קול קורא לבעלי ובעלות עסקים בגני תקווה- מיזם מתן הטבות לציבור בחג החנוכה
עיריית גני תקווה מזמינה עסקים מקומיים, חנויות ונותני שירותים להציע לתושבים הטבות, הנחות ומבצעים מיוחדים לרגל החג. 
המיזם מתקיים כחלק מאירועי חנוכה העירוניים במטרה להעשיר את חווית המבקרים, לעודד פעילות קהילתית ומסחרית ולחזק את הקשר בין התושבים לבעלי העסקים המקומיים.
ההשתתפות במיזם פתוחה באופן שוויוני לכל בית עסק העומד בתנאים המפורטים להלן:
· בית העסק מחזיק באישורים וברישיונות הנדרשים להפעלתו על פי דין, ככל שנדרשים
· בית העסק מתחייב להעניק את ההטבה שהציע בהתאם לתנאי המימוש ולמועדים שיפורסמו
· ההשתתפות אינה כרוכה בתשלום לעירייה. מלוא עלות ההטבה תחול על בית העסק ללא השתתפות כספית מצד העירייה
אילו הטבות ניתן להציע
בתי העסק מוזמנים להציע הטבה מיוחדת לבחירתם, כגון:
· הנחה על מוצרים או שירותים
· מבצעי 1+1
· מתנה ברכישה
· הטבה כספית בקניה מעל סכום מסוים
· כל הטבה אחרת בהתאם לאופי העסק
ההטבה ותנאי מימושה יקבעו על ידי בית העסק ובלבד שיהיו ברורים, גלויים ועונים בקנה אחד עם הוראות כל דין

מועד אחרון להגשת ההטבה: 26.11.26
להגשת הצעת ההטבה- לחץ כאן 

פרסום ההטבות
· פרטי בתי העסק, המשתתפים וההטבות המוצעות על ידם, יפורסמו באופן מרוכז במסגרת פרסומי אירועי חנוכה העירוניים, לרבות באמצעים הדיגיטליים של העירייה.
· כל בית עסק שיעמוד בתנאי ההשתתפות ויירשם במועד, יכלל ברשימת העסקים המשתתפים. הצגת המידע תיעשה באופן אחיד ושיוויוני בהתאם למתכונת פרסום שתקבע העירייה, ללא מתן עדיפות פרסומית לעסק מסויים.
· העירייה רשאית להפיץ במסגרת האירועים מידע מרוכז על ההטבות, לרבות באמצעות כרטיסי מידע או אמצעים דיגיטליים שיפנו לרשימת העסקים המשתתפים.
· מובהר כי הפרסום נועד ליידע את הציבור על ההטבות במסגרת המיזם העירוני ואינו מהווה המלצה או מתן חסות מטעם העירייה בית העסק, למוצר או לשירות מסויים.

הוראות כלליות
· ההשתתפות במיזם כפופה לעמידה בתנאים המפורטים בקול קורא זה. העירייה רשאית שלא לכלול הטבה שאינה עומדת בתנאים או בהוראות הדין, לאחר שתינתן לבית העסק אפשרות לתקן את הנדרש, ככל שניתן, והוא לא עשה כן.
· פרסום המידע על בתי העסק וההטבות ייעשה במתכונת אחידה, בהתאם לשיקולים מקצועיים וטכניים הנוגעים לאופן הפרסום ובאופן שוויוני.
· האחריות לקביעת ההטבות, לפרסום תנאי המימוש ולמתן ההטבות בפועל, תחול על בתי העסק.
· העירייה אינה צד לעסקאות בין בתי העסק לבין הלקוחות ואינה מתחייבת להיקף חשיפה מסויים, למספר מימושים או לרכישות בפועל.
· העירייה רשאית לערוך שינויים במועדי האירועים או במתכונתם בהתאם לצרכים העירוניים ובכפוף לכל דין.



